Oplossing gesoek vir geldtekort by Stats SA(Grafiek: StatsSA) Die minister in die presidensie, Jackson Mthembu, die statistikus-generaal, Risenga Maluleke, en die voorsitter van Statistieke Suid-Afrika (Stats SA) se raad, prof. David Everatt, sal met die minister van finansies, Tito Mboweni, asook die tesourie vergader om ŉ oplossing te probeer vind vir die nypende geldtekort by die instelling. Maroela Media het verlede week berig die hele raad van Stats SA dreig om te bedank as daar nie binnekort ŉ oplossing vir die organisasie se krimpende begroting gevind word nie. Everatt het vroeër gesê Stats SA is op ŉ kantelpunt en as die land dié “robuuste en innoverende” instelling wil behou, sal die regering sy sokkies moet optrek. In 2015 het die regering die instelling se begroting met R160 miljoen gesny en alle poste gevries. Jackson Mthembu, minister in die presidensie. Everatt het toe gesê die instelling is nie ŉ “staatskaping-reddingsboeikandidaat” nie. Stats SA kry normaalweg skoon oudits en word wyd vertrou. “Dit is bitter moeilik om te verstaan waarom ŉ gerespekteerde, betroubare en belangrike instelling, wat by die reëls hou en deur die ouditeur-generaal geloof word, wesenlik deur die regering gestraf word terwyl diegene wat by staatskaping betrek word massiewe reddingsboeie kry.” Hy het gesê die regering is besig om die hart van die instelling uit te ruk en die R200 miljoen wat Stats SA benodig, is maar ŉ druppel aan die emmer van die regeringhulp wat aan ander staatsinstellings uitgedeel word. Sensus 2021 is boonop om die draai. Mthembu en Maluleke het Sondag met die raadslede vergader om die situasie te probeer beredder. Die statistikus-generaal, Risenga Maluleke. (Argieffoto: ANA) “Die gees van die vergadering was om ŉ gemeenskaplike oplossing te vind om die kontinuïteit en integriteit van die stelsel te verseker. Die vergadering was produktief en aangenaam. Die uitslag was dat die minister, die statistikus-generaal en die voorsitter van die raad verder met die minister van finansies en die tesourie sal vergader oor die dreigende risiko’s in die statistiese stelsel as ons nie vinnig iets aan die probleme doen nie,” het die groep in ŉ gesamentlike verklaring gesê. Die minister, die raad en die statistikus-generaal was dit eens dat daar dringend ŉ oplossing vir die geldtekorte by Stats SA gevind moet word, terwyl die taai ekonomiese tye waarin Suid-Afrika hom bevind, nie uit die oog verloor word nie.